Mange af de studerende, der bliver optaget på naturvidenskabelige uddannelser kan hverken regne med brøker eller procenter. Det siger Steen Laugesen Hansen, som er lektor i biofysik ved Niels Bohr Instituttet på Københavns Universitet. Han har undervist førsteårsstuderende i omkring 30 år.

- Det er en katastrofe, at der er blevet lukket så mange ind på universiteterne, siger han.

Det faglige niveau er styrtdykket

- Det er en katastrofe?, spørger vært Clement Kjersgaard.

- Ja. Ganske enkelt. Det faglige niveau er styrtdykket, og man kan se, at mange af de studerende vi optager, de kan ikke regne med brøker, de kan ikke regne med procenter. Her taler vi naturvidenskabelige uddannelser.

Steen Laugesen Hansen har hovedsageligt undervist dyrlægestuderende i biofysik og fødevarefysik.

- Dumpeprocenterne på de fag er steget fra 10 procent til 50 procent. Hvis de var steget så meget, som de i virkeligheden burde, så havde jeg ikke stået her nu. Så havde jeg solgt Hus Forbi foran Netto, siger lektoren.

- Du lader folk bestå, der ikke burde bestå?, spørger Clement Kjersgaard.

- Ja, man har været nødt til at sænke niveauet, når der er så mange studerende, siger han og tilføjer, at 90 procent af de studerende ville dumpe, hvis de var blevet stillet de samme fysikopgaver, som de studerende blev for 20 år siden.

- Og så havde jeg ikke stået her nu.